150 papegaai-karkasse op erf aangetrefEen van die hokke oortrek van die spinnerakke. (Foto: Randburg DBV via Facebook) “Dit kan as niks anders as ŉ gruwelike toneel beskryf word nie.” Só sê die Dierebeskermingsvereniging (DBV) nadat die karkasse van meer as 150 papegaaie vandeesweek op die erf van die ondervoorsitter van die Papegaai‑vereniging van Suid-Afrika (PVSA) aangetref is. Die DBV in Randburg, Johannesburg, sê in ŉ verklaring hulle stel ondersoek in nadat inspekteurs Maandag ŉ lasbrief bekom het om Antonie Meiring se woning te besoek. Luidens die verklaring het inspekteurs saam met ŉ veearts en polisiebeamptes van die Douglasdale-polisie die woning besoek, waar hulle verskeie papegaaie aangetref het wat in haglike toestande aangehou word. Daar is gevolglik op 20 papegaaie beslag gelê wat volgens die veearts mediese behandeling nodig gehad het. Volgens ŉ inspekteurvan die DBV is die diere in hokke aangehou wat met rotte besmet is. Sommige van die hokke was ook só oortrek van die spinnerakke dat die voëls nie in staat was om te vlieg nie. “Dit is ingevolge die Dierebeskermingswet ’n oortreding om ’n dier in vuil of parasitiese toestande aan te hou,” sê die inspekteur. Luidens die verklaring word die saak tans deur die Randburg DBV Inspektoraat ondersoek en kriminele klagte sal teen die eienaar aanhangig gemaak word. Daar sal egter eers met beamptes van die Gautengse departement van landbou en landelike ontwikkeling en kundige veeartse gekonsulteer word. Die DBV is ook tans in gesprek met die bestuur van die Papegaaivereniging van Suid-Afrika in die hoop om moontlik dissiplinêre stappe teen Meiring te neem. “Die toestande wat hierdie diere gedwing is om te verduur is niks minder as betreurenswaardig nie. ’n Mens sou verwag dat die ondervoorsitter van die Papegaaivereniging van Suid-Afrika sy eie gedragskode sou nakom. Dit is ’n misdaad,” sê die DBV.